Flere steder i Nordjylland undersøges lige nu for forurening fra giftig brandskum, der mistænkes for at være kræftfremkaldende og hormonforstyrrende. Det blev forbudt i 2011, men ifølge en tidligere brandchef, har det været brugt flere år efter på Flyvestation Aalborg. - Vi indførte det midt i 1990’erne og brugte det frem til 2014, hvor det sidste køretøj blev ombygget, fortæller Kim Lessél om brugen af brandskum på Flyvestation Aalborg. Han har været chef i 27 år på Flyvestation Aalborg og har i mange år brugt brandslukningsskum, som indeholder farlige flourstoffer, siger han. - Vi har jo vadet rundt i det og brugt meget skum, for det var enormt effektivt. På et tidspunkt fik vi at vide, at det var farligt for miljøet. Vi fik bare ikke at vide, at det var skadeligt for mennesker. Ved du noget? Kontakt journalist Emma Fjordbak på emfj@tv2nord.dk Skummet med flourstoffet pfos blev udfaset i 2006 og forbudt i 2011. Brandchefen, der gik på pension i 2018 fortæller, at det tog flere år at indfase den nye skumvæske, fordi køretøjerne skulle bygges om. Forsvaret afviser TV2 Nord har fået aktindsigt i referater fra befalingsmandsmøder fra flyvestationen, som blandt andre Kim Lessél har deltaget i. Der står, at en måned inden forbuddet i 2011 træder i kraft, at de "skal til at bruge en ny skumvæske, der ikke indeholder flour, som bliver forbudt". Ifølge referaterne bliver det sidste køretøj bygget om i 2014, og der står, at man nu kun anvender den nye skumvæske. Det er cirka tre år efter forbuddet. TV2 Nord har forholdt Forsvaret oplysningerne, som oplyser, at der er indikationer på, at man slet ikke har brugt pfos. De mener ikke, der er tale om en pfos-holdig skum: Ministre skal på banen Trods Forsvarets indikationer på det modsatte, er Kim Lessél er dog overbevist om, at man har brugt den forbudte skumvæske med pfos efter 2011. - Jeg er 100 procent sikker. Og vi gjorde faktisk det, at mens vi fik bygget bilerne om, så havde vi i perioder køretøjer, der havde den nye type skumvæske, og andre køretøjer, der kørte med den gamle, siger Kim Lessél. De nye oplysninger skal undersøges, ifølge Peder Hvelplund, der vil gå til forsvars- og miljøministeren. - Hvis man har ligget inde med viden om, at det her var forbudt og har farlige konsekvenser for mennesker, der arbejder med det - og også for miljøet, så er det særdeles belastende, hvis man har fortsat brugen af det, siger Peder Hvelplund, der er miljøordfører for Enhedslisten. På Flyvestation Aalborg, hvor Kim Lessel har arbejdet, er der konstateret forurening med pfas, der er en paraplybetegnelse for flourstoffer, herunder pfos. En tidsindstillet bombe Hvis der er brugt giftig skum efter forbud, sætter det sagen om forurening i et endnu mere alvorligt lys, lyder det fra en førende forsker i emnet. Han henviser til, at giftstofferne, der er unedbrydelige, langsomt siver ned - og kan ramme grundvand. Det er en tidsindstillet bombe, fastslår Philippe Grandjean, der er professor i miljømedicin på Syddansk Universitet. - Fordi vi ikke handlede dengang, vi opdagede, at det var et problem - for eksempel i 2006,  så har det her bredt sig endnu mere. Nu bliver det meget sværere at indkredse forureningen og gøre noget ved den, tilføjer han. TV2 Nord har fulgt sagen om farlige flourstoffer i brandskum. Du kan se dokumentaren Skumskandalen her eller læse historien .

Referat:
Tre år efter forbud brugte Flyvestation Aalborg stadig giftig brandskum, lyder det fra tidligere brandchef. Forsvaret afviser.